b'\n_START_ARTICLE_\nHautalammi (Tampere)\n_START_SECTION_\nMaantietoa\n_START_PARAGRAPH_\nLampi on 150 metri\xc3\xa4 pitk\xc3\xa4 ja 100 metri\xc3\xa4 leve\xc3\xa4, ja sen pinta-ala on 0,9 hehtaaria. Se sijaitsee aivan Aakkulanharjun pohjoisrinteen juurella teollisuusalueella. Lammen etel\xc3\xa4puolella kulkee rantaa hipova seututie 339. Lampi on Kaukaj\xc3\xa4rvelt\xc3\xa4 alkuunsa saavan laskuojan l\xc3\xa4pivirtausj\xc3\xa4rvi. Laskuoja yhtyy Vuohenojaan ennen laskemistaan Iidesj\xc3\xa4rveen. Lammen rantaviivan pituus on 350 metri\xc3\xa4, ja se muodostuu teollisuustontin pihamaasta ja harjun rinteest\xc3\xa4.\n_START_SECTION_\nHistoriaa\n_START_PARAGRAPH_\nVuoden 1953 peruskartassa lampi on suon ymp\xc3\xa4r\xc3\xb6im\xc3\xa4n\xc3\xa4 j\xc3\xa4\xc3\xa4nyt peltoaukean ja Aakkulanharjun v\xc3\xa4liin. Peltojen valtaoja on silloin my\xc3\xb6s Kaukaj\xc3\xa4rven laskuoja. Lammen it\xc3\xa4puolella sijaitsee teollisuusrakennus, jonka laajennus ja liitt\xc3\xa4minen rautatiehen on tapahtunut ennen vuoden 1960 peruskarttaa. Seututie ilmaantui vuoden 1975 peruskarttaan, ja harjulle oli my\xc3\xb6s alettu rakentaa asuintaloja.'